Egyedi versenyautókkal ünnepel a Toyota
Elkészült az ötvenedik Toyota GR Supra GT4. Ennek örömére a Gazoo Racing nagyon limitált példányszámban elkészíti a versenyautó speciális kivitelű változatát.

Minden szempontból sikeresnek mondható a Toyota globális GT4-es ügyfélprogramja. Két év alatt az autók világszerte több mint 250 futamon vettek rész, 78 alkalommal végeztek a dobogón, és 36 kategóriagyőzelmet arattak. Mindezt megkoronázza, hogy a Gazoo Racing a közelmúltban elkészült az ötvenedik Toyota GR Supra GT4-es versenyautóval, és átadta azt tulajdonosának. Hogy emlékezetessé tegyék a kerek számot, különleges kiadást készítenek a kupéból.
A Toyota GR Supra GT4 „50 Edition” speciális Toyota Gazoo Racing árnyalatú piros fényezést kap. Mindkét oldalán, valamint a tetőlemezen és az utastérben egyedi logó hirdeti a modell jelentőségét. A belső térben egyedi kidolgozással találkozunk, a kagylóüléseket, valamint a karbon műszerfalborítást GR Supra GT4 felirat díszíti; az utóbbin sorszámozott plakettet is elhelyeztek. Erről egyébként azonnal kiderül a lényeg: mindössze hat példány készül a jubileumi versenyautóból, kettő-kettő kerülhet Ázsiába, Észak-Amerikába és Európába.
A limitált modell nettó ára 175 ezer euró, azaz ugyanannyi, mint a ’mezei’ versenyautóé. A műszaki tartalom szintén változatlan: a 3,0 literes turbómotor legnagyobb teljesítménye 430 lóerő, maximális forgatónyomatéka 650 Nm. A sebességváltó hétfokozatú automata, a hátsó differenciálmű részlegesen önzáró szerkezetű. A limitált kiadású szériát bárki megrendelheti, aki elég gyors; csupán egy e-mailt kell írnia a helyi Toyota Gazoo Racing irodájának.

